Document ID: 32014R0065

KOMISSION DELEGOITU ASETUS (EU) N:o 65/2014,
annettu 1 päivänä lokakuuta 2013,
Euroopan parlamentin ja neuvoston direktiivin 2010/30/EU täydentämisestä kotitalouksien uunien ja liesituulettimien energiamerkintöjen osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon energiaan liittyvien tuotteiden energian ja muiden voimavarojen kulutuksen osoittamisesta merkinnöin ja yhdenmukaisin tuotetiedoin 19 päivänä toukokuuta 2010 annetun Euroopan parlamentin ja neuvoston direktiivin 2010/30/EU (1) ja erityisesti sen 10 artiklan,
sekä katsoo seuraavaa:
(1)
Direktiivissä 2010/30/EU edellytetään komissiota antamaan delegoituja säädöksiä sellaisten energiaan liittyvien tuotteiden merkinnöistä, joilla on mahdollista saavuttaa merkittäviä energiansäästöjä ja joiden suoritustasoissa on huomattavia eroja, vaikka niissä on vastaavat toiminnot.
(2)
Sähköuunien käyttämä energia muodostaa merkittävän osan unionin koko energiankysynnästä. Näiden laitteiden energiankulutusta voidaan jo saavutettujen energiatehokkuusparannusten lisäksi vielä huomattavasti alentaa.
(3)
Kotitalouksien sähköuunien energiamerkintää koskevia säännöksiä annetaan neuvoston direktiivin 92/75/ETY täytäntöönpanemisesta kotitalouksien sähköuunien energiamerkinnän osalta 8 päivänä toukokuuta 2002 annetussa komission direktiivissä 2002/40/EY (2).
(4)
Kotitalouksien ruoanvalmistuslaitteiden teknologinen kehitys on ollut nopeaa viime vuosina. Ekosuunnittelun taustaselvityksistä kävi ilmi, että kotitalouksien kaasu-uuneilla ja liesituulettimilla voidaan saavuttaa merkittäviä energiansäästöjä. Direktiivi 2002/40/EY olisi kumottava ja uudet säännökset annettava, jotta varmistetaan, että energiamerkinnät kannustavat dynaamisella tavalla tavarantoimittajia edelleen parantamaan näiden laitteiden energiatehokkuutta ja nopeuttamaan markkinoiden suuntautumista energiatehokkaampaan teknologiaan.
(5)
Tämän asetuksen säännöksiä olisi sovellettava kotitalouksien sähkö- ja kaasu-uuneihin, mukaan lukien liesiin integroidut uunit, sekä kotitalouksien sähkökäyttöisiin liesituulettimiin.
(6)
Tällä asetuksella olisi otettava käyttöön tarkistettu energiatehokkuuden luokitusasteikko A+++-D kaikille asianomaisille uuneille ja uusi energiatehokkuuden luokitusasteikko A-G kotitalouksien liesituulettimille siten, että energiatehokkaiden laitteiden markkinaosuuden kasvattamiseksi asteikon yläpäähän lisätään kahden vuoden välein ”+”-luokka siihen asti, kun saavutetaan luokka A+++.
(7)
Tämän asetuksen ja kotitalouksien uunien, keittotasojen ja liesituulettimien ekosuunnitteluvaatimuksista annetun komission asetuksen (EU) N:o 66/2014 (3) säännösten arvioidaan yhdessä johtavan 27 petajoulen säästöihin vuotuisessa primaarienergiankulutuksessa vuonna 2020 ja 60 petajoulen vuotuisiin säästöihin vuoteen 2030 mennessä.
(8)
Kotitalouksien liesituulettimien äänitehotaso voi olla tärkeä huomioon otettava seikka loppukäyttäjille. Äänitehotasoja koskevat tiedot olisi lisättävä kotitalouksien liesituulettimien merkkeihin, jotta loppukäyttäjät voisivat tehdä tietoisen päätöksen.
(9)
Kussakin merkissä annettavat tiedot olisi hankittava luotettavilla, tarkoilla ja toistettavissa olevilla laskenta- ja mittausmenetelmillä, joissa otetaan huomioon yleisesti parhaana pidetyt laskenta- ja mittausmenetelmät, mukaan lukien eurooppalaisesta standardoinnista 25 päivänä lokakuuta 2012 annetun Euroopan parlamentin ja neuvoston asetuksen (EU) 1025/2012 (4) liitteessä I lueteltujen eurooppalaisten standardointiorganisaatioiden hyväksymät yhdenmukaistetut standardit, jos niitä on saatavilla.
(10)
Tässä asetuksessa olisi eriteltävä kotitalouksien uunien, mukaan lukien liesiin integroidut uunit, ja kotitalouksien sähkökäyttöisten liesituulettimien merkintöjen yhdenmukainen suunnittelu ja sisältö.
(11)
Tässä asetuksessa olisi eriteltävä kotitalouksien uunien, mukaan lukien liesiin integroidut uunit, ja kotitalouksien sähkökäyttöisten liesituulettimien teknistä asiakirja-aineistoa ja tuoteselostetta koskevat vaatimukset myös silloin, kun niitä käytetään muissa kuin kotitaloustarkoituksissa.
(12)
Tässä asetuksessa olisi eriteltävä vaatimukset tiedoista, jotka on annettava kotitalouksien uunien (mukaan lukien liesiin integroidut uunit) ja kotitalouksien sähkökäyttöisten liesituulettimien kaiken tyyppisessä etämyynnissä, mainonnassa ja teknisessä myynninedistämismateriaalissa myös silloin, kun niitä käytetään muissa kuin kotitaloustarkoituksissa.
(13)
On aiheellista tarkastella uudelleen tämän asetuksen säännöksiä tekniikan kehityksen huomioon ottamiseksi ja erityisesti arvioida kotitalouksien uunien energiatehokkuuden määrittämisessä noudatettavan lähestymistavan toimivuutta ja asianmukaisuutta,
ON HYVÄKSYNYT TÄMÄN ASETUKSEN:
1 artikla
Kohde ja soveltamisala
1. Tässä asetuksessa säädetään tuotemerkintöjä ja täydentävien tuotetietojen antamista koskevat vaatimukset kotitalouksien sähkö- ja kaasu-uuneille (mukaan lukien liesiin integroidut uunit) sekä kotitalouksien sähkökäyttöisille liesituulettimille myös silloin, kun niitä käytetään muissa kuin kotitaloustarkoituksissa.
2. Tätä asetusta ei sovelleta
a)
uuneihin, joissa käytetään jotain muuta energianlähdettä kuin sähköä tai kaasua;
b)
mikroaaltouuneihin;
c)
pieniin uuneihin;
d)
siirrettäviin uuneihin;
e)
varaaviin uuneihin;
f)
uuneihin, joita lämmitetään höyryllä ensisijaisena lämmitystoimintona;
g)
uuneihin, jotka on suunniteltu käytettäviksi ainoastaan kolmannen kaasuryhmän kaasuilla (propaani ja butaani),
2 artikla
Määritelmät
Direktiivin 2010/30/EU 2 artiklassa vahvistettujen määritelmien lisäksi tässä asetuksessa sovelletaan seuraavia määritelmiä:
1)
’uunilla’ tarkoitetaan laitetta tai laitteen osaa, jossa on yksi tai useampi sähkö- ja/tai kaasukäyttöinen pesä, jossa valmistetaan ruokaa ylä-/alalämpötoimintoa tai kiertoilmatoimintoa käyttäen;
2)
’pesällä’ tarkoitetaan suljettua tilaa, jonka lämpötilaa voidaan säätää ruuan valmistamiseksi;
3)
’monipesäisellä uunilla’ tarkoitetaan uunia, jossa on kaksi tai useampia pesiä, joista jokaista lämmitetään erikseen;
4)
’pienellä uunilla’ tarkoitetaan uunia, jossa kaikkien pesien leveys ja syvyys on alle 250 mm tai korkeus alle 120 mm;
5)
’siirrettävällä uunilla’ tarkoitetaan uunia, jonka tuotepaino on alle 18 kilogrammaa, jos sitä ei ole suunniteltu kiinteästi asennettavaksi;
6)
’mikroaaltolämmityksellä’ tarkoitetaan ruuan lämmittämistä sähkömagneettista energiaa käyttäen;
7)
’ylä-/alalämpötoiminnolla’ tarkoitetaan uunin toimintatilaa, jossa lämmitetyn ilman kierto uunin pesän sisällä on toteutettu ainoastaan luonnollisella ilmankierrolla;
8)
’kiertoilmatoiminnolla’ tarkoitetaan uunin toimintatilaa, jossa sisäänrakennettu tuuletin kierrättää lämmitettyä ilmaa uunin pesän sisällä;
9)
’kypsennysjaksolla’ tarkoitetaan vakiokuorman lämmitysaikaa uunin pesässä määritellyissä olosuhteissa;
10)
’liedellä’ tarkoitetaan laitetta, joka koostuu kaasu- tai sähkökäyttöisestä uunista ja keittotasosta;
11)
’toimintatilalla’ tarkoitetaan uunin tilaa käytön aikana;
12)
’lämmönlähteellä’ tarkoitetaan uunin lämmittämiseen käytettävää pääasiallista energiamuotoa;
13)
’liesituulettimella’ tarkoitetaan laitetta, jota käytetään laitteesta ohjattavalla moottorilla ja jonka tarkoituksena on kerätä epäpuhdasta ilmaa keittotason yläpuolelta tai johon sisältyy imujärjestelmä, joka on tarkoitettu asennettavaksi liesien, keittotasojen ja vastaavien ruoanvalmistustuotteiden vierelle ja joka imee höyryn alas sisäiseen poistokanavaan;
14)
’keittoajan automaattisella toimintatilalla’ tarkoitetaan tilaa, jossa liesituulettimen ilmavirtaa ohjataan keittoaikana automaattisesti antureilla, jotka reagoivat muun muassa kosteuteen ja lämpötilaan;
15)
’täysin automaattisella liesituulettimella’ tarkoitetaan liesituuletinta, jossa ilmavirtaa ja/tai muita toimintoja ohjataan automaattisesti antureilla 24 tuntia vuorokaudessa keittoaika mukaan lukien;
16)
’parhaan hyötysuhteen pisteellä’ (Best efficiency point, BEP) tarkoitetaan liesituulettimen toimintapistettä, jossa virtausdynaaminen hyötysuhde (FDEhood) on suurin;
17)
’valotehokkuudella’ (Lighting Efficiency, LEhood) tarkoitetaan kotitalouksien liesituulettimien valaistusjärjestelmän keskimääräisen valaistusvoimakkuuden ja valaistusjärjestelmän tehon suhdetta lux/W-yksikössä;
18)
’rasvansuodatuksen erotusasteella’ (Grease Filtering Efficiency, GFEhood) tarkoitetaan liesituulettimien rasvansuodattimien keräämän rasvan suhteellista osuutta;
19)
’pois päältä -tilalla’ tarkoitetaan tilaa, jossa laite on kytkettynä verkkovirtalähteeseen, muttei suorita mitään toimintoa, tai yksinomaan ilmaisee laitteen olevan pois päältä -tilassa tai yksinomaan suorittaa toiminnot Euroopan parlamentin ja neuvoston direktiivin 2004/108/EY (5) mukaisen sähkömagneettisen yhteensopivuuden varmistamiseksi;
20)
’valmiustilalla’ tarkoitetaan tilaa, jossa laite on kytkettynä verkkovirtalähteeseen, on riippuvainen verkkovirtalähteen syöttämästä energiasta toimiakseen tarkoitetulla tavalla ja tarjoaa määräämättömän ajan ainoastaan seuraavat toiminnot: uudelleenaktivointitoiminto tai uudelleenaktivointitoiminto ja pelkkä uudelleenaktivoitavuuden ilmaisin ja/tai tieto- tai tilanäyttö;
21)
’uudelleenaktivointitoiminnolla’ tarkoitetaan toimintoa, jolla helpotetaan muiden toimintatilojen kuten aktiivisen toimintatilan aktivointia kaukokytkimellä, kaukosäädin mukaan luettuna, sisäisellä tunnistimella tai ajastimella tilaan, jossa käytettävissä on muita toimintoja, mukaan lukien päätoiminto;
22)
’tieto- tai tilanäytöllä’ tarkoitetaan jatkuvaa toimintoa, jolla annetaan tietoja tai ilmoitetaan laitteen toimintatila näytöllä, kellonaikanäytöt mukaan luettuina;
23)
’loppukäyttäjällä’ tarkoitetaan kuluttajaa, joka ostaa tuotteen tai jonka oletetaan olevan ostamassa tuotetta;
24)
’myyntipisteellä’ tarkoitetaan paikkaa, jossa laitteita on näytteillä ja/tai tarjolla ostettaviksi tai vuokrattaviksi.
25)
’vastaavalla mallilla’ tarkoitetaan markkinoille saatettua mallia, jolla on samat tekniset parametrit kuin toisella mallilla, jonka sama valmistaja tai maahantuoja on saattanut markkinoille eri tuotenumerolla.
3 artikla
Tavarantoimittajien velvollisuudet ja aikataulu
Tavarantoimittajien on varmistettava, että
1.
Merkki, tuoteseloste ja tekninen asiakirja-aineisto
a)
Kotitalouksien uunit
i)
kaikissa kotitalouksien uuneissa on yksi tai useampi painettu merkki, joka sisältää tiedot kustakin uunin pesästä liitteessä III olevassa 1 kohdassa vahvistetussa muodossa;
ii)
markkinoille saatetuista kotitalouksien uuneista on asetettu saataville liitteessä IV olevassa A kohdassa vahvistettu tuoteseloste;
iii)
liitteessä V olevassa A kohdassa vahvistettu tekninen asiakirja-aineisto asetetaan pyynnöstä jäsenvaltioiden viranomaisten saataville;
iv)
tiettyä kotitalouksien uunien mallia koskevassa mainonnassa mainitaan energiatehokkuusluokka, jos mainonnassa annetaan energiaan liittyviä tai hintatietoja;
v)
tiettyä kotitalouksien uunien mallia koskevassa teknisessä myynninedistämismateriaalissa, jossa kuvataan mallin erityisiä teknisiä ominaisuuksia, mainitaan kyseisen mallin energiatehokkuusluokka;
vi)
liitteessä III olevan 1 kohdan mallin mukainen sähköinen merkki, jossa on kyseisessä kohdassa vahvistetut tiedot, asetetaan vähittäismyyjien saataville jokaisen kotitalouksien uunin mallin kustakin pesästä;
vii)
liitteessä IV olevan A kohdan mukainen sähköinen tuoteseloste asetetaan vähittäismyyjien saataville jokaisesta kotitalouksien uunin mallista.
b)
Kotitalouksien liesituulettimet
i)
jokaisessa kotitalouksien liesituulettimessa on painettu merkki, joka sisältää tiedot liitteessä III olevassa 2 kohdassa vahvistetussa muodossa;
ii)
markkinoille saatetuista kotitalouksien liesituulettimista on asetettu saataville liitteessä IV olevassa B kohdassa vahvistettu tuoteseloste;
iii)
liitteessä V olevassa B kohdassa vahvistettu tekninen asiakirja-aineisto asetetaan pyynnöstä jäsenvaltioiden viranomaisten saataville;
iv)
tiettyä kotitalouksien liesituulettimen mallia koskevassa mainonnassa mainitaan energiatehokkuusluokka, jos mainonnassa annetaan energiaan liittyviä tai hintatietoja;
v)
tiettyä kotitalouksien liesituulettimen mallia koskevassa teknisessä myynninedistämismateriaalissa, jossa kuvataan mallin erityisiä teknisiä ominaisuuksia, mainitaan kyseisen mallin energiatehokkuusluokka;
vi)
liitteessä III olevan 2 kohdan mallin mukainen sähköinen merkki, jossa on kyseisessä kohdassa vahvistetut tiedot, asetetaan vähittäismyyjien saataville jokaisesta kotitalouksien liesituulettimien mallista;
vii)
liitteessä IV olevan B kohdan mukainen sähköinen tuoteseloste asetetaan vähittäismyyjien saataville jokaisesta kotitalouksien liesituulettimen mallista.
2.
Tehokkuusluokat
a)
Kotitalouksien uunien pesän energiatehokkuusluokka on määritettävä liitteessä I olevan 1 kohdan ja liitteessä II olevan 1 kohdan mukaisesti.
b)
Kotitalouksien liesituulettimet:
i)
energiatehokkuusluokat on määritettävä liitteessä I olevan 2 kohdan a alakohdan ja liitteessä II olevan 2.1 kohdan mukaisesti;
ii)
virtausdynaamisen hyötysuhteen luokat on määritettävä liitteessä I olevan 2 kohdan b alakohdan ja liitteessä II olevan 2.2 kohdan mukaisesti;
iii)
valotehokkuusluokat on määritettävä liitteessä I olevan 2 kohdan c alakohdan ja liitteessä II olevan 2.3 kohdan mukaisesti;
iv)
rasvansuodatustehokkuuden luokat on määritettävä liitteessä I olevan 2 kohdan d alakohdan ja liitteessä II olevan 2.4 kohdan mukaisesti.
3.
Merkkien muoto
a)
Tammikuun 1 päivästä 2015 alkaen markkinoille saatettavien kotitalouksien uunien pesän merkin muodon on oltava liitteessä III olevan 1 kohdan mukainen.
b)
Kotitalouksien liesituulettimien merkin muodon on oltava liitteessä III olevan 2 kohdan mukainen seuraavasti:
i)
kun 1 päivästä tammikuuta 2015 alkaen markkinoille saatettavien kotitalouksien liesituulettimien energiatehokkuusluokka on A, B, C, D, E, F tai G, merkkien on oltava liitteessä III olevan 2.1.1 kohdan mukaiset (merkki 1) tai, jos tavarantoimittajat pitävät tätä asianmukaisena, mainitun liitteen 2.1.2 kohdan mukaiset (merkki 2);
ii)
kun 1 päivästä tammikuuta 2016 alkaen markkinoille saatettavien kotitalouksien liesituulettimien energiatehokkuusluokka on A+, A, B, C, D, E tai F, merkkien on oltava liitteessä III olevan 2.1.2 kohdan mukaiset (merkki 2) tai, jos tavarantoimittajat pitävät tätä asianmukaisena, mainitun liitteen 2.1.3 kohdan mukaiset (merkki 3);
iii)
kun 1 päivästä tammikuuta 2018 alkaen markkinoille saatettavien kotitalouksien liesituulettimien energiatehokkuusluokka on A++, A+, A, B, C, D tai E merkkien on oltava liitteessä III olevan 2.1.3 kohdan mukaiset (merkki 3) tai, jos tavarantoimittajat pitävät tätä asianmukaisena, mainitun liitteen 2.1.4 kohdan mukaiset (merkki 4);
iv)
kun 1 päivästä tammikuuta 2020 alkaen markkinoille saatettavien kotitalouksien liesituulettimien energiatehokkuusluokka on A+++, A++, A+, A, B, C tai D, merkkien on oltava liitteessä III olevan 2.1.4 kohdan mukaiset (merkki 4).
4 artikla
Jälleenmyyjien velvollisuudet
Jälleenmyyjien on varmistettava, että
1.
Kotitalouksien uunit
a)
kaikissa myyntipisteessä olevissa uuneissa on oltava tavarantoimittajien 3 artiklan 1 kohdan a alakohdan i alakohdan mukaisesti toimittama kutakin pesää koskeva merkki, joka esitetään näkyvästi laitteen etu- tai yläpinnassa tai laitteen välittömässä läheisyydessä ja joka voidaan tunnistaa kyseiseen malliin kuuluvaksi merkiksi merkissä olevaa tuotenimeä ja mallinumeroa lukematta;
b)
kun uuneja tarjotaan ostettaviksi tai vuokrattaviksi siten, ettei loppukäyttäjän voida olettaa näkevän direktiivin 2010/30/EU 7 artiklan mukaisesti esiteltävää tuotetta, niitä markkinoitaessa on annettava tiedot, jotka tavarantoimittajan on toimitettava tämän asetuksen liitteessä VI olevan A osan mukaisesti, paitsi jos ne tarjotaan ostettaviksi internetissä, jolloin sovelletaan liitteen VII säännöksiä;
c)
kun tiettyä uunimallia mainostetaan kaiken tyyppisessä etämyynnissä ja markkinoinnissa, mainonnassa viitataan energiatehokkuusluokkaan, jos mainonnassa annetaan energiaan liittyviä tai hintatietoja;
d)
tiettyä mallia koskevassa teknisessä myynninedistämismateriaalissa, jossa kuvataan uunin erityisiä teknisiä ominaisuuksia, mainitaan kyseisen mallin energiatehokkuusluokka.
2.
Kotitalouksien liesituulettimet
a)
kaikissa myyntipisteessä olevissa kotitalouksien liesituulettimissa on oltava tavarantoimittajien 3 artiklan 1 kohdan b alakohdan i alakohdan mukaisesti toimittama merkki, joka esitetään näkyvästi laitteen etu- tai yläpinnassa tai laitteen välittömässä läheisyydessä ja joka voidaan tunnistaa kyseiseen malliin kuuluvaksi merkiksi merkissä olevaa tuotenimeä ja mallinumeroa lukematta;
b)
kun liesituulettimia tarjotaan ostettaviksi tai vuokrattaviksi siten, ettei loppukäyttäjän voida olettaa näkevän direktiivin 2010/30/EU 7 artiklan mukaisesti esiteltävää tuotetta, niitä markkinoitaessa on annettava tiedot, jotka tavarantoimittajan on toimitettava tämän asetuksen liitteessä VI olevan B osan mukaisesti, paitsi jos ne tarjotaan ostettaviksi internetissä, jolloin sovelletaan liitteen VII säännöksiä;
c)
kun tiettyä kotitalouksien liesituulettimen mallia mainostetaan kaiken tyyppisessä etämyynnissä ja markkinoinnissa, mainonnassa viitataan energiatehokkuusluokkaan, jos mainonnassa annetaan energiaan liittyviä tai hintatietoja;
d)
tiettyä mallia koskevassa teknisessä myynninedistämismateriaalissa, jossa kuvataan kotitalouksien liesituulettimen erityisiä teknisiä ominaisuuksia, mainitaan kyseisen mallin energiatehokkuusluokka.
5 artikla
Mittaus- ja laskentamenetelmät
Edellä 3 ja 4 artiklan nojalla annettavat tiedot on hankittava luotettavilla, tarkoilla ja toistettavissa olevilla mittausmenettelyillä, joissa otetaan huomioon yleisesti parhaana pidetyt laskenta- ja mittausmenetelmät.
6 artikla
Tarkastusmenettely markkinavalvontaa varten
Kun jäsenvaltioiden viranomaiset suorittavat tämän asetuksen vaatimusten noudattamista koskevia markkinavalvontatarkastuksia, niiden on noudatettava liitteessä VIII kuvattua tarkastusmenettelyä.
7 artikla
Uudelleentarkastelu
Komissio tarkastelee tätä asetusta uudelleen tekniikan kehityksen perusteella viimeistään 1 päivänä tammikuuta 2021.
8 artikla
Kumoaminen
Kumotaan komission direktiivi 2002/40/EY 1 päivästä tammikuuta 2015.
9 artikla
Siirtymäsäännökset
1. Tämän asetuksen säännösten mukaisten kotitalouksien uunien, jotka on saatettu markkinoille tai joita tarjotaan ostettaviksi, vuokrattaviksi tai osamaksulla ostettaviksi ennen 1 päivää tammikuuta 2015, katsotaan täyttävän direktiivissä 2002/40/EY säädetyt vaatimukset.
2. Vähittäismyyjät voivat 1 päivästä tammikuuta1 päivään huhtikuuta 2015 soveltaa 4 artiklan 1 kohdan b alakohtaa uuneihin, jotka kuuluvat kyseisen kohdan soveltamisalaan.
3. Vähittäismyyjät voivat 1 päivästä tammikuuta1 päivään huhtikuuta 2015 soveltaa 4 artiklan 2 kohdan b alakohtaa liesituulettimiin, jotka kuuluvat kyseisen kohdan soveltamisalaan.
10 artikla
Voimaantulo ja soveltaminen
1. Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
2. Sitä sovelletaan 1 päivästä tammikuuta 2015. Sen 3 artiklan 1 kohdan a alakohdan iv ja v alakohtaa, 3 artiklan 1 kohdan b alakohdan iv ja v alakohtaa, 4 artiklan 1 kohdan b, c ja d alakohtaa sekä 4 artiklan 2 kohdan b, c ja d alakohtaa sovelletaan kuitenkin 1 päivästä huhtikuuta 2015.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 1 päivänä lokakuuta 2013.

Labels: 3
7
1
14